**Последование погребения диакона**

**Иерей: Б**лагословен Бог наш:

**Чтец: Аминь. С**лава Тебе, Боже наш: **Ц**арю Небесный:

**Трисвятое. По О**тче наш:

**Иерей: Я**ко Твое есть Царство:

**Чтец: А**минь. **Г**осподи, помилуй, **12 раз.**

**Слава, и ныне: П**риидите, поклонимся:

**Псалом 90:**

**Ж**ивый в помощи Вышняго, в крове Бога Небеснаго водворится. Речет Господеви: Заступник мой еси и Прибежище мое, Бог мой, и уповаю на Него. Яко Той избавит тя от сети ловчи и от словесе мятежна, плещма Своима осенит тя, и под криле Его надеешися: оружием обыдет тя истина Его. Не убоишися от страха нощнаго, от стрелы летящия во дни, от вещи во тме преходящия, от сряща, и беса полуденнаго. Падет от страны твоея тысяща, и тма одесную тебе, к тебе же не приближится, обаче очима твоима смотриши и воздаяние грешников узриши. Яко Ты, Господи, упование мое, Вышняго положил еси прибежище твое. Не приидет к тебе зло, и рана не приближится телеси твоему, яко Ангелом Своим заповесть о тебе, сохранити тя во всех путех твоих. На руках возмут тя, да не когда преткнеши о камень ногу твою, на аспида и василиска наступиши и попереши льва и змия. Яко на Мя упова, и избавлю и: покрыю и, яко позна имя Мое. Воззовет ко Мне, и услышу eго: с ним есмь в скорби, изму eго и прославлю eго, долготою дний исполню eго и явлю eму спасение Мое.

***Посем вышшим гласом поем:* Б**лагословен еси, Господи, научи мя оправданием Твоим.

**Н**епорочнии в путь: **Ạ**ллилуиа.

***И поется первая статиа непорочных, глас 6. В концы же коегождо стиха поем:* Ạ**ллилуиа.

**Б**лажени непорочнии в путь, ходящии в законе Господни: **А**ллилуиа.

***И такожде до:* Б**лаг мне закон уст Твоих паче тысящ злата и сребра. **А**ллилуиа. **Слава: А**ллилуиа. **И ныне: А**ллилуиа.

**Таже ектениа:**

**П**аки и паки миром Господу помолимся.

**Лик: Г**осподи, помилуй.

**Е**ще молимся о упокоении души усопшаго раба Божия новопреставленнаго диакона ***(имярек)*** и о еже проститися ему всякому прегрешению вольному же и невольному.

**Лик: Г**осподи, помилуй.

**Я**ко да Господь Бог учинит душу его, идеже праведнии упокояются.

**Лик: Г**осподи, помилуй.

**М**илости Божия, Царства Небеснаго и оставления грехов его у Христа, Безсмертнаго Царя и Бога нашего, просим.

**Лик: П**одай, Господи.

**Г**осподу помолимся.

**Г**осподи, помилуй.

**Священник глаголет молитву: Б**оже духов и всякия плоти:

**Возглас: Я**ко Ты еси Воскресение и Живот и Покой:

***Посем начинаем вторую статию на глас 5. На коемждо же конце стиха глаголем:* П**омилуй раба Твоего.

**З**аповеди Твоя: **П**омилуй раба Твоего.

**Р**уце Твои сотвористе мя и создасте мя, вразуми мя, и научуся заповедем Твоим. **П**омилуй раба Твоего.

***И такожде до:* У**ста мои отверзох и привлекох дух, яко заповедей Твоих желах. **П**омилуй раба Твоего**. Слава: П**омилуй раба Твоего. **И ныне: П**омилуй раба Твоего.

**Таже ектениа:**

**П**аки и паки миром Господу помолимся.

**Лик: Г**осподи, помилуй.

**Е**ще молимся о упокоении души усопшаго раба Божия новопреставленнаго диакона **(имярек)** и о еже проститися ему всякому прегрешению вольному же и невольному.

**Лик: Г**осподи, помилуй.

**Я**ко да Господь Бог учинит душу его, идеже праведнии упокояются.

**Лик: Г**осподи, помилуй.

**М**илости Божия, Царства Небеснаго и оставления грехов его у Христа, Безсмертнаго Царя и Бога нашего, просим.

**Лик: П**одай, Господи.

**Г**осподу помолимся.

**Г**осподи, помилуй.

**Священник глаголет молитву: Б**оже духов и всякия плоти:

**Возглас: Я**ко Ты еси Воскресение и Живот и Покой:

***И паки начинаем третию статию, глас 3. В концы же коегождо стиха поем:* А**ллилуиа.

**И**мя Твое: **А**ллилуиа.

**П**ризри на мя и помилуй мя по суду любящих имя Твое. **А**ллилуиа.

***И такожде до:* З**аблудих яко овча погибшее, взыщи раба Твоего, яко заповедей Твоих не забых**. А**ллилуиа. **С**лава: **А**ллилуиа. **И** ныне: **А**ллилуиа.

**И по конце абие: Б**лагословен еси, Господи, научи мя оправданием Твоим.

**С**вятых лик обрете источник жизни, и дверь райскую: да обрящу и аз путь покаянием, погибшее овча аз есмь, воззови мя, Спасе, и спаси мя.

**Б**лагословен еси, Господи:

**А**гнца Божия проповедавше, и заклани бывше якоже агнцы. и к жизни нестареемей, святии, и присносущней преставльшеся, Того прилежно, мученицы, молите, долгов разрешение нам даровати.

**Б**лагословен еси, Господи:

**В** путь узкий хождшии прискорбный, вси в житии крест яко ярем вземшии, и Мне последовавшии верою, приидите, насладитеся, ихже уготовах вам почестей и венцов Небесных.

**Б**лагословен еси, Господи:

**О**браз есмь неизреченныя Твоея славы, аще и язвы ношу прегрешений: ущедри Твое создание, Владыко, и очисти Твоим благоутробием, и возжеленное отечество подаждь ми, рая паки жителя мя сотворяя.

**Б**лагословен еси, Господи:

**Д**ревле убо от не сущих создавый мя, и образом Твоим Божественным почтый, преступлением же заповеди, паки мя возвративый в землю, от неяже взят бых, на еже по подобию возведи, древнею добротою возъобразитися.

**Б**лагословен еси, Господи:

**У**покой, Боже, раба Твоего, и учини его в раи, идеже лицы святых, Господи, и праведницы сияют, яко светила, усопшаго раба Твоего упокой, презирая его вся согрешения.

**Слава: Т**рисиятельное единаго Божества, благочестно поем вопиюще: свят еси, Отче Безначальный, Собезначальный Сыне, и Божественный Душе, просвети нас верою Тебе служащих, и вечнаго огня исхити.

**И ныне: Р**адуйся Чистая, Бога плотию рождшая во спасение всех, Еюже род человеческий обрете спасение, Тобою да обрящем рай, Богородице Чистая Благословенная.

**А**ллилуиа: **трижды.**

**Таже ектениа:**

**П**аки и паки миром Господу помолимся.

**Лик: Г**осподи, помилуй.

**Е**ще молимся о упокоении души усопшаго раба Божия новопреставленнаго диакона **(имярек)** и о еже проститися ему всякому прегрешению вольному же и невольному.

**Лик: Г**осподи, помилуй.

**Я**ко да Господь Бог учинит душу его, идеже праведнии упокояются.

**Лик: Г**осподи, помилуй.

**М**илости Божия, Царства Небеснаго и оставления грехов его у Христа, Безсмертнаго Царя и Бога нашего, просим.

**Лик: П**одай, Господи.

**Г**осподу помолимся.

**Г**осподи, помилуй.

**Священник глаголет молитву: Б**оже духов и всякия плоти:

**Возглас: Я**ко Ты еси Воскресение и Живот и Покой:

**Таже степенна, 1-й антифон, глас 6:**

**Н**а Небо очи мои/ возвожу к Тебе, Слове:/ ущедри мя, да живу Тебе.

**П**омилуй нас, уничиженных,/ устрояя благопотребныя/ Твоя сосуды, Слове.

**Слава, и ныне:**

**С**вятому Духу/ всякая всеспасительная вина:/ аще коему Сей по достоянию дхнет,/ скоро вземлет от земных,/ восперяет, возращает,/ устрояет Горе.

**Таже диакон: В**онмем.

**Священник: М**ир всем

**Лик: И** духови твоему.

**Диакон: П**ремудрость, вонмем, прокимен, глас 6:

**Б**лажен путь, воньже идеши днесь, душе,/ яко уготовася тебе место упокоения. **Стих: О**братися, душе моя, в покой твой, яко Господь благо сотвори тебе.

**Апостол к Солуняном, зачало 270:**

**Б**ратие, не хощу вас не ведети о умерших, да не скорбите, якоже и прочии не имущии упования. Аще бо веруем, яко Иисус умре и воскресе, тако и Бог умершия о Иисусе приведет с Ним. Сие бо вам глаголем словом Господним, яко мы живущии оставшии в пришествие Господне, не имамы предварити умерших. Яко Сам Господь в повелении, во гласе Архангелове, и в трубе Божии снидет с Небесе и мертвии о Христе воскреснут первее. Потом же мы живущии оставшии, купно с ними восхищени будем на облацех, в сретение Господне на воздусе: и тако всегда с Господем будем.

**А**ллилуиа, глас 8: **Б**лажен, егоже избрал и приял еси, Господи.

**Диакон: П**ремудрость, прости, услышим святаго Евангелиа.

**Священник: М**ир всем.

**Лик: И** духови твоему.

**Священник: О**т Иоанна святаго Евангелиа чтение.

**Лик: С**лава Тебе, Господи, слава Тебе.

**Диакон: В**онмем.

**Евангелие от Иоанна, зачало 16:**

**Р**ече Господь ко пришедшим к Нему иудеем: аминь, аминь глаголю вам, яко слушаяй словесе Моего и веруяй пославшему Мя, имать живот вечный: и на суд не приидет, но прейдет от смерти в живот. Аминь, аминь глаголю вам: яко грядет час, и ныне есть, егда мертвии услышат глас Сына Божия, и услышавше оживут. Якоже бо Отец имать живот в Себе, тако даст и Сынови живот имети в Себе: и область даст Ему, и суд творити: яко Сын Человечь есть, не дивитеся сему. Яко грядет час, воньже вси сущии во гробех услышат глас Сына Божия: и изыдут сотворшии благая в воскрешение живота, а сотворшии злая в воскрешение суда. Не могу аз о Себе творити ничесоже: якоже слышу, сужду, и суд Мой праведен есть: яко не ищу воли Моея, но воли пославшаго Мя Отца.

**Лик: С**лава Тебе, Господи, слава Тебе.

**Таже 2-й антифон, глас** **6:**

**А**ще не Господь бы был в нас,/ никтоже от нас противу возмогл бы/ вражиим бранем одолети:/ побеждающии бо от зде возносятся.

**З**убы их да не ята будет душа моя,/ яко птенец, Слове./ Увы мне, како имам от врага избыти,/ грехолюбивый сый!

**Слава, и ныне:**

**С**вятым Духом обож*е*ние всем,/ благоволение, разум,/ мир и благословение:/ Равнод*е*телен бо есть Отцу и Сыну.

**Таже диакон: В**онмем.

**Священник: М**ир всем

**Лик: И** духови твоему.

**Диакон: П**ремудрость, вонмем, прокимен, глас 6: **Прокимен, глас 6: Б**лажен, егоже избрал/ и приял еси, Господи. **Стих: Т**ебе подобает песнь, Боже, в Сионе.

**Деяний святых апостол чтение, зачало 16:**

**В**о днех же сих, умножившимся учеником, бысть роптание еллинов ко евреом, яко презираемы бываху во вседневнем служении вдовицы их. Призвавше же дванадесять множество ученик, реша: не угодно есть нам, оставльшым слово Божие, служити трапезам: усмотрите убо, братие, мужы от вас свидетельствованы седмь, исполнены Духа Свята и премудрости, ихже поставим над службою сею: мы же в молитве и служении слова пребудем. И угодно бысть слово сие пред всем народом: и избраша Стефана, мужа исполнена веры и Духа Свята, и Филиппа, и Прохора и Никанора, и Тимона и Пармена, и Николая пришельца антиохийскаго, ихже поставиша пред апостолы: и помолившеся возложиша на ня руце. И слово Божие растяше, и множашеся число ученик во Иерусалиме зело: мног же народ священников послушаху веры.

**А**ллилуиа**, глас 6: Б**лажен, егоже избрал и приял еси, Господи.

**Диакон: П**ремудрость, прости, услышим святаго Евангелиа.

**Священник: М**ир всем.

**Лик: И** духови твоему.

**Священник: О**т Иоанна святаго Евангелиа чтение.

**Лик: С**лава Тебе, Господи, слава Тебе.

**Диакон: В**онмем.

**Евангелие от Иоанна, зачало 21:**

**Р**ече Господь ко пришедшим к Нему иудеем: Аз есмь хлеб животный; грядый ко Мне, не имать взалкатися, и веруяй в Мя, не имать вжаждатися никогдаже. Но рех вам, яко и видесте Мя, и не веруете. Все, еже даст Мне Отец, ко Мне приидет; и грядущаго ко Мне не изжену вон. Яко снидох с Небесе, да не творю волю Мою, но волю пославшаго Мя Отца. Се же есть воля пославшаго Мя Отца, да все, еже даст Ми, не погублю от Него, но воскрешу е в последний день.

**Блаженна, глас 6:**

**В**о Царствии Твоем помяни нас, Господи, егда приидеши во Царствии Твоем.

**Б**лажени нищии духом, яко тех есть Царство Небесное.

**Б**лажени плачущии, яко тии утешатся.

**Б**лажени кротцыи, яко тии наследят землю.

**Б**лажени алчущии, и жаждущии правды, яко тии насытятся.

**Б**лажени милостивии, яко тии помиловани будут.

**П**омяни, Благоутробне, раба Твоего, якоже помянул еси разбойника во Царствии Твоем.

**Б**лажени чистии сердцем, яко тии Бога узрят.

**В**си боящиися Бога, тамо возвеселятся о Нем во Царствии Небеснем.

**Б**лажени миротворцы, яко тии сынове Божии нарекутся.

**У**сердно работавшаго Тебе Христе, и добре потрудившагося на земли, диакона ***(имярек)***, прослави, Спасе, и на Небесех.

**Б**лажени изгнани правды ради, яко тех есть Царство Небесное.

**Х**ристос тя упокоит во стране живущих, и врата райския да отверзет ти, и Царствия покажет жителя, и оставление тебе даст о нихже согрешил еси в житии, христолюбче.

**Б**лажени есте, егда поносят вам, и изженут, и рекут всяк зол глагол, на вы лжуще Мене ради.

**У**покой раба Твоего, Боже, со святыми, яко Благ, во Царствии Небеснем.

**Р**адуйтеся и веселитеся, яко мзда ваша многа на Небесех.

**П**реставленный и во гробе лежай мертвый, благопримирительный всем вопиет: приидите, друзи мои, ко мне, *у*зрите добр*о*ту телесную увядшу: темже братие, со слезами возопиим: упокой, Боже, егоже приял еси, со святыми Твоими.

**Слава, и ныне, Богородичен:**

**В**си ублажаем Тя, Чистая, безсеменно бо родила еси плотию Бога, и Царя Небеснаго.

**Таже 3-й антифон, глас 6:**

**Н**адеющиися на Господа/ врагом страшни и всем дивни,/ гор*е* бо зрят.

**В** беззакония рук своих,/ праведных жребий, Помощника Тя имея,/ Спасе, не простирает.

**Слава, и ныне:**

**С**вятаго Духа держава на всех,/ Емуже Вышняя воинства покланяются,/ со всяким дыханием дольним.

**Таже диакон: В**онмем.

**Священник: М**ир всем.

**Лик: И** духови твоему.

**Диакон: П**ремудрость, вонмем, прокимен, глас 6: **Д**уша его/ во благих водворится. **Стих: К** Тебе, Господи, воззову:

**Апостол к Коринфяном, зачало 153:**

**Б**ратие, вы есте тело Христово, и уди от части. И овы убо положи Бог в Церкви, первее апостолы, второе пророки, третие учители: потом же силы, таже дарования исцелений, заступления, правления, роди языков. Еда вси апостоли! Еда вси пророцы! Еда вси учители! Еда вси силы! Еда вси дарования имут исцелений! Еда вси языки глаголют! Еда вси сказуют! Ревнуйте же дарований б*о*льших, и еще по превосхождению путь вам показую. Аще языки человеческими глаголю и ангельскими, любве же не имам, бых (яко) медь звенящи, или кимвал звяц*а*яй. И аще имам пророчество и вем тайны вся, и весь разум, и аще имам всю веру, яко и горы преставляти, любве же не имам, ничтоже есмь. И аще раздам вся имения моя, и аще предам тело мое, во еже сжещи е, любве же не имам, никая польза ми есть. Любы долготерпит, милосердствует, любы не завидит, любы не превозносится, не гордится, не безчинствует, не ищет своя си, не раздражается, не мыслит зла, не радуется о неправде, радуется же о истине: вся любит, всему веру емлет, вся уповает, вся терпит. Любы николиже отп*а*дает.

**А**ллилуиа, глас 6: **Б**лажен, егоже избрал и приял еси, Господи. **Стих: Д**уша его во благих водворится.

**Диакон: П**ремудрость, прости, услышим святаго Евангелиа.

**Священник: М**ир всем.

**Лик: И** духови твоему.

**Священник: О**т Иоанна святаго Евангелиа чтение.

**Лик: С**лава Тебе, Господи, слава Тебе.

**Диакон: В**онмем.

**Евангелие от Иоанна, зачало 23:**

**Р**ече Господь ко пришедшым к Нему иудеем: Аз есмь хлеб животный. Отцы ваши ядоша манну в пустыни, и умроша. Сей есть хлеб сходяй с Небесе, да аще кто от него яст, не *у*мрет. Аз есмь хлеб животный, иже сшедый с Небесе: аще кто снесть от хлеба сего, жив будет во веки: и хлеб, егоже Аз дам, Плоть Моя есть, юже Аз дам за живот мира. Пряхуся между собой жидове, глаголюще: како может Сей нам дати Плоть Свою ясти? Рече же им Иисус: аминь, аминь глаголю вам, аще не снесте Плоти Сына Человеческаго, ни пиете Крови Его, живота не имате в себе. Ядый Мою Плоть, и пияй Мою Кровь, имать живот вечный: и Аз воскрешу его в последний день.

**Таже псалом 50: П**омилуй мя, Боже:

**И канон, глас 6.**

**Песнь 1**

**Ирмос: *В****олною морскою/ Скрывшаго древле/ гонителя мучителя -/ под землею скрыша спасенных отроцы;/ но мы, яко отроковицы,/ Господеви поим, славно бо прославися.*

**Припев: У**покой, Господи, душу усопшаго раба Твоего.

**Т**ебе Благодетелю и всех Владыце Христу припадаем со слезами тепле, надгробную сию песнь с плачем взывающе: вернаго раба Твоего упокой, яко Благоутробен.

**Е**же одесную Тебе сподоби, Спасе, святаго стояния со избранными Твоими, в надежди воскресения умершаго, Человеколюбче, прилежно молимся со гласом хваления.

**В** Небеснем Честнем Царствии избраннаго раба Твоего, от земли преставльшагося, светло радоватися сподоби, Человеколюбче, презираяй, яко Благоутробен, вся его согрешения.

**Слава, и ныне:** **П**о долгу вси любовию воспеваем Тя, Дево Пречистая Марие, Мати Божия, яко неусыпаемое око присно имаши молитвы Твоея: от прегрешений и Суда смертнаго избави нас.

**Песнь 3**

**Ирмос:*****Т****ебе, на водах/ повесившаго всю землю неодержимо,/ тварь, видевши на лобнем висима,/ ужасом многим содрогашеся,/ несть свят,/ разве Тебе, Господи, взывающи.*

**Н**есть человек на земли, Спасе, иже не согреши: темже моление наше приими и прости вся согрешения раба Твоего.

**И** кто Человеколюбец, якоже Ты, Господи, прощая грехи живым и мертвым властию многою! Темже т*о*ю спаси и раба Твоего.

**Г**орняго звания, Спасе, верно преставльшагося покажи наследника, приемля того конечную молитву слезную, Едине Безгрешне.

**Слава, и ныне: С**ущая Владычице наша, Всесвятая Дево, молящи не престай, Егоже родила еси Бога, преставльшагося верно Царствия Твоего сподобити.

**Седален, глас 6:**

**В**оистину суета всяческая,/ житие же сень и соние:/ ибо всуе мятется всяк земнородный,/ якоже рече Писание:/ егда мир приобрящем,/ тогда во гроб вселимся,/ идеже купно царие и нищии./ Темже, Христе Боже,/ преставльшагося раба Твоего упокой,/ яко Человеколюбец.

**Слава, и ныне, Богородичен:**

**В**сесвятая Богородице,/ во время живота моего не отсави мене,/ человеческому предстательству не ввери мя,/ но Сама заступи и помилуй мя.

**Песнь 4**

**Ирмос:** ***Н****а Кресте Твое Божественное истощание/ провидя, Аввакум, ужасся, вопияше:/ Ты сильных пресекл еси державу, Блаже,/ приобщаяся сущим во аде, яко Всесилен.*

**Б**ратия мои, и чада, и друзи мои, не забывайте мя, обаче мол*и*теся ко Господу, яко да Милостив ми будет, вопиет преставленный во гробе лежай, и подаст прощение всех согрешений моих.

**П**окаянием, прежде смерти, служителя Твоего, возжегшаго светло свещу Тебе, Христе, Благоутробне Спасе, Чертога Твоего светло сподоби.

**Е**гда обнажиши сокровенная вся и обличиши, Христе, наша грехи, пощади, Господи, егоже приял еси, поминаяй его исповедание.

**Слава, и ныне: Н**е презри моления вопиющих Ти с плачем прилежно, Пресвятая Владычице, во еже упокоение обрести верному рабу Твоему, от нас преставльшемуся.

**Песнь 5**

**Ирмос: *Б****огоявления Твоего, Христе,/ к нам милостивно бывшаго,/ Исаия, Свет видев Невечерний,/ из нощи утреневав, взываше:/ воскреснут мертвии, и востанут сущии во гробех,/ и вси земнороднии возрадуются.*

**В** л*и*це избранных и в сладости райстей, егоже в вере от нас преставил еси, Спасе, упокой, рекл бо еси учеником Твоим: бдите и молитеся; и, якоже Владыка всех, сего усерднаго молитвенника сподоби Царствия Твоего.

**С**оздание Твое, Господи, егоже закону человеческому покорил еси, милуеши владычне, Едине Человеколюбче: темже ослаби, остави, Спасе, грехи преставльшагося и сподоби его Царствия Твоего.

**С**ветлаго и Божественнаго улучити си*я*ния Твоего, Христе, преставльшагося верно благоволи, и, яко Един Милостив, со избранными упокоение ему даруй, сподобляя Царствия Твоего.

**Слава, и ныне: В**ладычице, Богородице, се время помощи, се время Твоего заступления, о немже день и нощь прип*а*дах тепле и моляхся Тебе.

**Песнь 6**

**Ирмос: *Б****ездна последняя грехов обыде мя,/ и, волнения не ктому терпя,/ яко Иона Владыце, вопию Ти:/ от тли мя возведи.*

**С**мерть и суд нас ожидает, обличаяй вся дела: от негоже раба Твоего избави, Человеколюбче, егоже преставил еси.

**О**тверзи, Спасе наш, преставльшемуся двери милости Твоея, да ликовствует во славе, причащаяся радости Царствия Твоего.

**М**илостию Твоею, Человеколюбче, избави прегрешений служителя Твоего ныне преставльшагося, яко да в земли кротких упокоение обрящет.

**Слава, и ныне: С**мерти умерщвление и клятвы отъятие, Создатель всех, от Тебе плотию родися, Богородительнице, и всех в вере умерших спасает, яко Благ и Человеколюбец.

**Таже ектениа:**

**П**аки и паки миром Господу помолимся.

**Лик: Г**осподи, помилуй.

**Е**ще молимся о упокоении души усопшаго раба Божия новопреставленнаго диакона **(имярек)** и о еже проститися ему всякому прегрешению вольному же и невольному.

**Лик: Г**осподи, помилуй.

**Я**ко да Господь Бог учинит душу его, идеже праведнии упокояются.

**Лик: Г**осподи, помилуй.

**М**илости Божия, Царства Небеснаго и оставления грехов его у Христа, Безсмертнаго Царя и Бога нашего, просим.

**Лик: П**одай, Господи.

**Г**осподу помолимся.

**Г**осподи, помилуй.

**Священник глаголет молитву: Б**оже духов и всякия плоти:

**Возглас: Я**ко Ты еси Воскресение и Живот и Покой:

**Кондак, глас 8:**

**С**о святыми упокой,/ Христе, душу раба Твоего,/ идеже несть/ болезнь, ни печаль,/ ни воздыхание,/ но жизнь безконечная.

**Икос:**

**С**ам Един еси Безсмертный,/ сотворивый и создавый человека:/ земнии убо от земли создахомся,/ и в землю туюжде пойдем,/ якоже повелел еси, создавый мя и рекий ми:/ яко земля еси, и в землю отидеши,/ аможе вси человецы пойдем,/ надгробное рыдание творяще песнь:/ Аллилуиа.

**Песнь 7**

**Ирмос: *Н****еизреченное чудо:/ в пещи Избавивый преподобныя отроки из пламене/ во Гробе мертв, бездыханен полагается/ во спасение нас, поющих:/ Избавителю Боже,/ благословен еси.*

**О**гня геенскаго и страшнаго изречения избави, Господи, егоже в вере ныне приял еси и подаждь пети Тебе: Избавителю Боже, благословен еси.

**М***е*ста селения славы дивныя, вернаго раба Твоего, Господи, сподоби и подаждь пети Тебе: Избавителю Боже, благословен еси.

**В**елик суд, н*у*жда же неисповедимая геенны есть, братие: тамо бо души грешных с телом убо пал*я*тся, и с болезнию слезят, не мог*у*ще пети: Избавителю Боже, благословен еси.

**Слава, и ныне: П**оющия Тя, Богородице Пренепорочная, присно ограждай молитвами Твоими, преставльшияся горьких мучений избави, да с Тобою Христу вопиют: Избавителю Боже, благословен еси.

**Песнь 8**

**Ирмос: *У****жаснися, бояйся, Небо,/ и да подвижатся основания земли:/ се бо в мертвецех вменяется в Вышних Живый/ и во Гроб мал странноприемлется./ Егоже, отроцы благословите, священницы, воспойте, / людие, превозносите во вся веки.*

**О,** кий час страшный согрешающих ожидает, братие! О, кий страх тогда! Огнь пояст геенский и вечно м*у*чити будет. Темже, Христе, от нас ныне преставленнаго страшнаго прещения избави и геенскаго мучения исхит*и* во веки.

**О,** радости праведных, юже приемлют, егда приидет Судия! Тамо бо чертог уготовася и рай, и все Христово Царство: в немже Твоя рабы веселящияся покажи, со святыми, Христе, во веки.

**К**то постоит, Христе, пришествия Твоего страшному прещению! Тамо небо сви*е*тся якоже свиток страшно, и падут звезды, страхом поколеблется вся тварь, и свет измен*и*тся: но тогда пощади, Слове, от нас преставльшагося.

**Слава, и ныне: Е**гоже воплотила еси Сына, паче естества, Чистая, Сей есть Судия и живых и мертвых, и судяй всей земли спасает многия: паче же любовию Тому покланяющихся и Тя воспевающих Богородицу во вся веки.

**Песнь 9**

**Ирмос: *Н****е рыдай Мене, Мати,/ зрящи во Гробе,/ Егоже во чреве без семене зачала еси, Сына:/ востану бо, и прославлюся,/ и вознесу со славою непрестанно яко Бог,/ верою и любовию Тя величающия.*

**Н**е рыдайте вси, иже в вере умершии, яко Христос о нас претерпе плотию крест и погребение, безсмертия с*ы*ны содела вся вопиющия к Нему: не вниди в суд с рабом Твоим.

**Я**ко в вере и надежди воскресения усопшаго брата во обителех святых вчинити Христови усердно помолимся и возопиим: не вниди в суд, Господи, с рабом Твоим.

**В** нестареемей Твоей славе и сладости райстей, от нас ныне преставльшагося вчини, Блаже, и сотвори его избранна предстателя Царствия Твоего.

**Слава, и ныне: Т**я, яко Матерь Жизни паче естества сущую, Богородице Дево, благочестно воспеваем, вернии: Тобою бо мы, умершии прежде, обезсмертившеся, обретохом живот и се Тебе песнь исполняем.

**Таже ектениа:**

**П**аки и паки миром Господу помолимся.

**Лик: Г**осподи, помилуй.

**Е**ще молимся о упокоении души усопшаго раба Божия новопреставленнаго диакона **(имярек)** и о еже проститися ему всякому прегрешению вольному же и невольному.

**Лик: Г**осподи, помилуй.

**Я**ко да Господь Бог учинит душу его, идеже праведнии упокояются.

**Лик: Г**осподи, помилуй.

**М**илости Божия, Царства Небеснаго и оставления грехов его у Христа, Безсмертнаго Царя и Бога нашего, просим.

**Лик: П**одай, Господи.

**Г**осподу помолимся.

**Г**осподи, помилуй.

**Священник глаголет молитву: Б**оже духов и всякия плоти:

**Возглас: Я**ко Ты еси Воскресение и Живот и Покой:

**Светилен:**

**Н**ыне упокоихся и обретох ослабу многу, яко преставихся от истления и приложихся к животу: Господи, слава Тебе.

***Таже стихи и на кийждо стих светилен.***

**Стих 1: Ч**еловек, яко трава дние его, яко цвет сельный.

**Стих 2: Я**ко дух пройде в нем и не будет.

**Стих 3: И** истина Господня пребывает во век.

**Слава, и ныне, Богородичен:**

**Н**ыне избрах Богоматерь Отроковицу, яко родися из Нея Христос Избавитель всех: Господи, слава Тебе.

**И абие хвалитны:**

**Х**валите Господа с небес: **Т**ебе подобает песнь Богу.

**Х**валите Господа с небес, хвалите Его в Вышних: **Т**ебе подобает песнь Богу.

**Х**валите Его вси Ангели Его, хвалите Его, вся Силы Его. **Т**ебе подобает песнь Богу.

**Х**валите Его солнце и луна, хвалите Его вся звезды и свет. Хвалите Его Небеса небес и вода, яже превыше небес. Да восхвалят имя Господне: яко Той рече, и быша, Той повеле, и создашася. Постави я в век и в век века, повеление положи, и не мимо идет. Хвалите Господа от земли, змиеве и вся бездны: огнь, град, снег, голоть, дух бурен, творящая слово Его, горы и вси холми, древа плодоносна и вси кедри, зверие и вси скоти, гади и птицы пернаты. Царие земстии и вси людие, князи и вси судии земстии, юноши и девы, старцы с юнотами да восхвалят имя Господне, яко вознесеся имя Того Единаго, исповедание Его на земли и на небеси. И вознесет рог людей Своих, песнь всем преподобным Его, сыновом Израилевым, людем, приближающымся Ему.

**В**оспойте Господеви песнь нову, хваление Его в церкви преподобных. Да возвеселится Израиль о Сотворшем eго, и сынове Сиони возрадуются о Царе своем. Да восхвалят имя Его в лице, в тимпане и псалтири да поют Ему. Яко благоволит Господь в людех Своих, и вознесет кроткия во спасение. Восхвалятся преподобнии во славе и возрадуются на ложах своих. Возношения Божия в гортани их, и мечи обоюду остры в руках их: сотворити отмщение во языцех, обличения в людех, связати цари их путы, и славныя их ручными оковы железными. Сотворити в них суд написан: слава сия будет всем преподобным Его. Хвалите Бога во святых Его, хвалите Его во утвержении силы Его.

**Х**валите Его на силах Его, хвалите Его по множеству величествия Его.

**Таже стихиры, глас 6.**

**Подобен: О**тчаянная:

**О**боготворен в преставлении животворящим Твоим, Христе, ныне таинством,/ к Тебе прейде божественный служитель Твой:/ приими в руце Твои душу его, яко птенца,/ учини его во дв*о*рех Твоих и во ангельская ликостояния,/ и упокой, егоже приял еси повелением Твоим, Господи,/ великия ради Твоея милости.

**Х**валите Его во гласе трубнем,/ хвалите Его во псалтири и гуслех.

**О**боготворен в преставлении животворящим Твоим, Христе, ныне таинством,/ к Тебе прейде божественный служитель Твой:/ приими в руце Твои душу его, яко птенца,/ учини его во дв*о*рех Твоих и во ангельская ликостояния,/ и упокой, егоже приял еси повелением Твоим, Господи,/ великия ради Твоея милости.

**Х**валите Его в тимпане и лице,/ хвалите Его во струнах и органе.

**Ж**ительствовав во благочестии, и укр*а*шен диакон Твой, Христе,/ сослужитель Божественных Таинств,/ Твоим Божественным повелением прейде от житейских молв к Тебе:/ егоже яко служителя Твоего, Спасе, приим, спас*и*,/ и с праведными упокой, егоже приял еси,/ великия ради Твоея милости.

**Х**валите Его в кимвалех доброгласных, хвалите Его в кимвалех восклицания. Всякое дыхание да хвалит Господа.

**Ж**ительствовав во благочестии, и укр*а*шен диакон Твой, Христе,/ сослужитель Божественных Таинств,/ Твоим Божественным повелением прейде от житейских молв к Тебе:/ егоже яко служителя Твоего, Спасе, приим, спас*и*,/ и с праведными упокой, егоже приял еси,/ великия ради Твоея милости.

**Слава, и ныне, Богородичен, глас тойже:**

**Б**ога из Тебе воплощшагося познахом,/ Богородице Дево:/ Того моли, спастися душам нашим.

**Таже глаголем Славословие великое:**

[Слава Тебе, показавшему нам свет.]

**С**лава в вышних Богу, и на земли мир, в человецех благоволение. Хвалим Тя, благословим Тя, кланяем Ти ся, славословим Тя, благодарим Тя великия ради славы Твоея. Господи, Царю Небесный, Боже, Отче Вседержителю, Господи Сыне Единородный, Иисусе Христе, и Святый Душе. Господи Боже, Агнче Божий, Сыне Отечь, вземляй грех мира, помилуй нас. Вземляй грехи мира, приими молитву нашу. Седяй одесную Отца, помилуй нас. Яко Ты еси Един Свят; Ты еси Един Господь, Иисус Христос, в славу Бога Отца. Аминь.

На всяк день благословлю Тя и восхвалю имя Твое во веки, и в век века.

Господи, прибежище был еси нам в род и род. Аз рех: Господи, помилуй мя, исцели душу мою, яко согреших Тебе.

Господи, к Тебе прибегох, научи мя творити волю Твою, яко Ты еси Бог мой, яко у Тебе источник живота, во свете Твоем узрим свет. Пробави милость Твою ведущим Тя.

***Таже:***

Сподоби, Господи, в день сей без греха сохранитися нам. Благословен еси Господи, Боже отец наших, и хвально и прославлено имя Твое во веки. Аминь.

Буди, Господи, милость Твоя на нас, якоже уповахом на Тя. Благословен еси, Господи, научи мя оправданием Твоим. Благословен еси, Владыко, вразуми мя оправданием Твоим. Благословен еси, Святый, просвети мя оправдании Твоими.

Господи, милость Твоя вовек, дел руку Твоею не презри, Тебе подобает хвала, Тебе подобает пение, Тебе слава подобает, Отцу и Сыну и Святому Духу, ныне и присно, и во веки веков. Аминь.

***И по:*** Сподоби, Господи: ***глаголем настоящия стихиры самогласны преподобнаго Иоанна Дамаскина.***

**Стихиры, глас 1:**

**К**ая житейская сладость пребывает печали непричастна?/ Кая ли слава стоит на земли непреложна?/ Вся сени немощнейша, вся соний прелестнейша:/ единем мгновением, и сия вся смерть приемлет./ Но во свете, Христе, лица Твоего,/ и в наслаждении Твоея красоты,/ егоже избрал еси упокой, яко Человеколюбец.

**Стих: Г**осподь пасет мя/ и ничтоже мя лишит.

**Д**елом, Спасе мой, показуеши,/ яко Ты еси всех воскресение,/ словом, Слове, Лазаря из мертвых воскресил еси:/ тогда вереи сотрошася, врата же адова смутишася:/ тогда сон смерть показася человеческая./ Но во еже спасти Твое создание,/ а не во еже осудити пришедый,/ егоже избрал еси, упокой яко Человеколюбец.

**Слава, и ныне, Богородичен:**

**В**сем Предстательница теплая показалася еси, Богородительнице,/ всех Покрове, держава же от Бога прибегающым к Тебе:/ в нуждах сущым Помощница./ Пленным скорое Избавление,/ Тебе бо Христос на варвары положил есть Мстительницу,/ и Заступницу, и Стену неразрушимую,/ и немощным крепость непреборимую,/ и мира Подательницу душам нашым.

**Стихиры, глас 2:**

**У**вы мне, яковый подвиг имать душа разлучающися от телесе!/ Увы, тогда колико слезит, и несть помилуяй ю!/ Ко ангелом очи возводящи, бездельно молится:/ к человеком руце простирающи, не имать помогающаго./ Темже, возлюбленнии мои братие,/ помысливше нашу краткую жизнь,/ преставленному упокоения от Христа просим,/ и душам нашым велию милость.

**Стих: К**о Господу, внегда скорбети ми, воззвах,/ и услыша мя.

**П**риидите, узрим вси чудо паче ума,/ иже вчера с нами сый,/ ныне лежит мертв./ Приидите, познаем, яко помале в погребальная повиты и мы скончаемся:/ иже миры помазующиися благоуханными, лежат смрадни:/ како златом красящиися, не украшени лежат и безъобразни./ Темже, возлюбленнии мои братие, разумевше нашу краткую жизнь,/ преставленному упокоения у Христа просим,/ и душам нашым велию милость.

**Стих: Г**осподи, избави душу мою/ от устен неправедных.

**С**пасайся суетный животе./ Спасайтеся, вси друзи, сродницы же и чада:/ в путь бо иду, имже никогдаже шествовах./ Но приидите, помянувше мою к вам любовь,/ последуйте, и гробу предадите брение мое сие:/ и имущаго судити смиренную мою душу,/ со слезами Христа молите,/ яко да огня измет мя неугасимаго.

**Слава, и ныне, Богородичен:**

**Н**епроходимая врата, тайно запечатствованная,/ Благословенная Богородице Дево,/ приими моления наша,/ и принеси Твоему Сыну и Богу,/ да спасет Тобою душы нашя.

**Стихиры, глас 3:**

**С**е лежу, возлюбленнии мои братие,/ посреде всех молчалив и безгласен:/ уста упразднишася, язык преста и устне препяшася:/ руце связастеся, и нозе сплетостеся:/ зрак изменися, очи угасосте, и не видят рыдающих:/ слух не приемлет печалующих вопля,/ нос не ухает кадильнаго благовония:/ истинная же любовь никогдаже умерщвляется./ Темже молю всех знаемых, и другов моих,/ помяните мя пред Господем,/ яко да в День судный обрящу милость на судищи оном страшном.

**Стих: В**озведох очи мои в горы,/ отнюдуже приидет помощь моя.

**В**ся суета человеческая,/ елика не пребывают по смерти:/ не пребывает богатство, ни сшествует слава:/ пришедши бо смерти, сия вся потребишася./ Темже Христу Безсмертному возопиим:/ преставленнаго от нас упокой,/ идеже всех есть веселящихся жилище.

**Стих: Г**осподь сохранит вхождение твое/ и исхождение твое от ныне и до века.

**Ч**еловецы, что всуе мятемся?/ Течение скорое и жестокое есть, имже течем:/ дым есть житие, пара, и пепел,/ и прах по мале будем, и яко цвет увядаем./ Темже Христу Безсмертному возопиим:/ преставльшагося от нас упокой,/ идеже всех есть веселящихся жилище.

**Слава, и ныне, Богородичен:**

**П**ристанище Тя спасения имамы, Богородице Дево,/ в пучине жития обуреваемии./ Темже моли от Тебе безсеменно воплощшагося Бога,/ и неизреченно вочеловечшагося,/ спасти душы нашя.

**Стихиры, глас 4:**

**Г**де есть мирское пристрастие?/ Где есть привременных мечтание?/ Где есть злато и сребро?/ Где есть рабов множество и молва?/ Вся персть, вся пепел, вся сень./ Но, приидите, возопиим Безсмертному Царю:/ Господи, вечных Твоих благ сподоби преставльшагося от нас,/ упокояя его в нестареющемся блаженстве Твоем.

**Стих: В**озвеселихся о рекших мне:/ в дом Господень пойдем.

**Н**айде смерть яко хищник,/ найде тлитель, и низложи мя,/ найде и не суща мя показа:/ найде, и земля сый, яко не сый лежу./ Воистинну соние, воистинну привидение есмы человецы./ Но приидите, возопиим Безсмертному Царю:/ Господи, вечных Твоих благ сподоби преставльшагося от нас,/ упокояя его в нестареемей жизни.

**Слава, и ныне, Богородичен:**

**Е**дина чистая и непорочная Дево,/ Бога безсеменно рождшая,/ моли спастися душам нашым.

**Стихиры, глас 5:**

**П**омянух пророка вопиюща:/ аз есмь земля и пепел./ И паки разсмотрих во гробех, и видех кости обнажены и рех:/ убо кто есть царь, или воин,/ или богат, или убог,/ или праведник, или грешник,/ но упокой, Господи, с праведными раба Твоего.

**Стих: С**тояще бяху ноги нашя/ во дворех твоих, Иерусалиме.

**Т**ы рекл еси, веруяй в Тя, Христе,/ смерти не узрит:/ но якоже Аз от Света во Свет, Свет есмь,/ тако просветитеся и во Мне в славе Моей:/ истинный бо Бог сый приидох спасти,/ иже во истинном Православии чтущих Мя единаго Господа Бога,/ сугуба естествома плоти и Божества,/ единаго же ипостасию./ Тем сице Тя исповедавшаго вернаго Твоего раба,/ во свете лица Твоего со святыми упокой, яко Человеколюбец.

**Слава, и ныне, Богородичен:**

**Т**ебе молимся,/ яко Божии Матери,/ Благословенная, моли спастися нам.

**Стихиры, глас 6:**

**Н**ачаток мне и состав,/ зиждительное Твое бысть повеление:/ восхотев бо от невидимаго же и видимаго,/ жива мя составити естества:/ от земли тело мое создал еси,/ дал же ми еси душу Божественным Твоим и животворящим вдохновением./ Темже, Христе, раба Твоего в стране живущих,/ и в селениих праведных упокой.

**Стих: К** Тебе возведох очи мои/ живущему на Небеси.

**П**очел еси образом Твоим/ рук Твоих, Слове, создание:/ живописав бо в вещественном зраце,/ умнаго существа подобие,/ егоже и причастника мя поставил еси,/ положив на земли начальствовати тварем самовластием./ Темже, Спасе, раба Твоего во стране живых,/ и в скиниях праведных упокой.

**Слава, и ныне, Богородичен:**

**Б**ога из Тебе воплощшагося познахом,/ Богородице Дево:/ Того моли спастися душам нашым.

**Стихиры, глас 7:**

**П**о образу Твоему и по подобию/ создавый в начале человека,/ в раи поставил еси владети Твоими тварьми:/ завистию же диаволею прельстився, снеди причастися,/ заповедей Твоих преступник быв./ Темже паки в землю, от неяже взят бысть,/ осудил еси возвратитися, Господи,/ и испросити [у Тебе] упокоения.

**Стих: К**оль возлюбленна селения Твоя,/ Господи сил!

**Р**азрешает всякую печаль смерть,/ поданная естеству Адамову:/ ибо тленни быхом, снеди причастившеся:/ познаем убо, яко создавшеся от земли,/ паки прах и пепел будем,/ якоже бехом прежде./ Темже со гласом плачевным Создателя умолим,/ преставльшемуся ослабу даровати и милость.

**Слава, и ныне, Богородичен:**

**Т**я, Богородице, стену нерушимую, и надежду, вернии, имамы,/ темже не престай, Владычице, молити/ о иже верою усопших Твоих рабех,/ ослабе им быти в Суде,/ егда сядет Сын Твой и Бог:/ естество бо Ты веси,/ яко всякими грехи ныне смесися,/ да Тя вси ублажим.

**Стихиры, глас 8:**

**П**лачу и рыдаю,/ егда помышляю смерть,/ и вижду во гробех лежащую,/ по образу Божию созданную нашу красоту,/ безъобразну, безславну,/ не имущую вида./ О чудесе,/ что сие еже о нас бысть таинство?/ Како предахомся тлению?/ Како сопрягохомся смерти,/ воистинну Бога повелением,/ якоже писано есть,/ подающаго преставльшемуся упокоение.

**Т**ленни како быхом,/ нетленный образ носивше,/ и дуновением Божественным безсмертную приемше душу,/ смешени бывше, якоже писано есть?/ Како же преступихом Божия повеления?/ О чудесе,/ како снедь жизни оставльше,/ ядохом снедь, ходатаицу горькия смерти?/ Како прельщени лишихомся жизни Божественныя?/ Прочее возопиим Христу:/ Егоже преставил еси,/ во дворех Твоих всели.

**Слава, и ныне, Богородичен:**

**П**окров Твой, Богородице Дево,/ врачевство есть духовное:/ в той бо прибегающе,/ душевных недугов избавляемся.

**Стихиры, глас 8. Самогласны:**

**Б**езмерна есть блудно живущым мука,/ скрежет зубный, и плачь неутешимый,/ мрак несветимый, и тьма кромешняя,/ и червь неусыпаемый,/ слезы недействительны, и суд без милости./ Сего ради прежде конца возопиим, глаголюще:/ Владыко Христе, егоже избрал еси,/ со избранными Твоими упокой.

**Подобен:**

**В**озгласит труба, и яко от сна мертвии востанут,/ живот небесный прияти желающе,/ надеяшася на Тя Создателя и Господа:/ не осуди убо раба Твоего,/ смертен бо, Безсмертне, нас ради был еси./ Сего ради прежде конца возопиим, глаголюще:/ Владыко Христе, егоже избрал еси,/ со избранными Твоими упокой.

**С**е и стихии, небо и земля изменятся,/ и вся тварь в нетление облечется:/ разрушится тление, и погибнет тьма в пришествии Твоем:/ имаши бо паки приити со славою, якоже писано есть,/ воздати комуждо, якоже содела./ Владыко Христе, егоже избрал еси,/ со избранными Твоими упокой.

**Слава, глас 6.**

**П**риидите и видите вси странное и грозное видение всем познаваемое,/ образ ныне видимый,/ и не ктому мудрствуйте привременная./ Днесь душа от тела разлучается,/ к вечному преставляема миру:/ в путь бо идет, имже никогдаже шествова,/ и к Судии Нелицеприемному, идеже предстоят ангелов чини./ Страшно бо, братие мои, судище оно,/ идеже вси предстанем нази! Овии убо венчаваеми,/ овии же посрамляеми./ Темже возопиим к Безсмертному Царю:/ егда имаши испытати сокровенная человеческая,/ пощади раба Твоего,/ егоже приял еси, Господи Человеколюбче.

**И ныне, Богородичен:**

**М**олитвами, Христе, рождшия Тя,/ и Предтечи Твоего,/ апостолов, пророков, иерархов,/ преподобных и праведных, и всех святых,/ усопшаго раба Твоего упокой.

**Таже: Б**лаго есть исповедатися Господеви: **Трисвятое. По Отче наш:**

**И по возгласе поем тропари, глас 5:**

**П**окой, Спасе наш,/ с праведными раба Твоего,/ и сего всели во дворы Твоя,/ якоже есть писано,/ презирая яко Благ прегрешения его,/ вольная и невольная,/ и вся яже в ведении и не в ведении, Человеколюбче.

**Слава, и ныне, Богородичен:**

**О**т Девы возсиявый миру Христе Боже,/ сыны света Тою показавый, помилуй нас.

**Таже ектениа:**

**П**омилуй нас, Боже, по велицей милости Твоей, молим Ти ся, услыши и помилуй.

**Лик: Г**осподи, помилуй. ***Трижды.***

**Е**ще молимся о упокоении души усопшаго раба Божия новопреставленнаго диакона **(имярек)** и о еже проститися ему всякому прегрешению вольному же и невольному.

**Лик: Г**осподи, помилуй. ***Трижды.***

**Я**ко да Господь Бог учинит душу его, идеже праведнии упокояются.

**Лик: Г**осподи, помилуй. ***Трижды.***

**М**илости Божия, Царства Небеснаго и оставления грехов его у Христа, Безсмертнаго Царя и Бога нашего, просим.

**Лик: П**одай, Господи.

**Г**осподу помолимся.

**Г**осподи, помилуй.

**Священник глаголет молитву: Б**оже духов и всякия плоти:

**Возглас: Я**ко Ты еси Воскресение и Живот и Покой:

***И по возгласе предстоятель чтет молитву разрешительную по обычаю, либо сию:***

**И**же жилище имеяй небо и вся соблюдаяй на земли, Сам веси делание скончавшагося брата нашего, диакона ***(имярек)*,** еже в дому Твоем, Тобою укрепляемь, с нами совершаше, сего ради подаждь, Блаже, ему во свете пребывати и во стране праведных, прощая ему грехи вольныя и невольныя, и нас сподобляя во свете повелений Твоих жити, дондеже и мы от сени сея изыдем.

**Я**ко покланяемо есть всесвятое имя Твое, Отца и Сына и Святаго Духа, ныне и присно, и во веки веков. **А**минь.

**И бывает целование, лику поющу стихиры, глас 2:**

**П**риидите, последнее целование дадим, братие, умершему: ***И прочая, якоже преднаписашася в последовании мирском.* Слава: З**ряще мя безгласна: **И ныне: М**олитвами Рождшия Тя, Христе:

**Слава, и ныне: И отпуст:**

**В**оскресый из мертвых, Христос Истинный Бог наш, молитвами Пречистыя Своея Матере, святых славных и всехвальных апостол, преподобных и богоносных отец наших, и всех святых, душу от нас преставльшагося раба Своего новопреставленнаго диакона ***(имярек)*,** в селениих праведных учинит, в недрех Авраама упокоит, и с праведными сопричтет, и нас помилует, яко Благ и Человеколюбец. **А**минь.

**Диакон: В**о блаженном успении:

**Лик: В**ечная память. **Трижды.**

**Отходяще же ко гробу поют священницы: С**вятый Боже: **И погребаются мощи. И бывает лития.**

**\*\*\***

***Ведомо же буди, яко еще обычай есть славословие не чести, но пети соборне. Аще изволит предстоятель сей обычай держати, тако да возгласит:***

**С**лава Тебе, показавшему нам свет.

***И поют вси клирицы:***

**С**лава в Вышних Богу, и на земли мир, в человецех благоволение. Хвалим Тя, благословим Тя, кланяем Ти ся, славословим Тя, благодарим Тя великия ради славы Твоея. Господи, Царю Небесный, Боже, Отче Вседержителю, Господи Сыне Единородный, Иисусе Христе, и Святый Душе. Господи Боже, Агнче Божий, Сыне Отечь, вземляй грех мира, помилуй нас. Вземляй грехи мира, приими молитву нашу. Седяй одесную Отца, помилуй нас. Яко Ты еси Един Свят; Ты еси Един Господь, Иисус Христос, в славу Бога Отца, аминь.

**Н**а всяк день благословлю Тя и восхвалю имя Твое во веки, и в век века.

**С**подоби, Господи, в день сей без греха сохранитися нам. Благословен еси, Господи Боже отец наших, и хвально и прославлено имя Твое во веки, аминь.

**Б**уди, Господи, милость Твоя на нас, якоже уповахом на Тя.

**Б**лагословен еси, Господи, научи мя оправданием Твоим. ***Трижды*.**

**Г**осподи, прибежище был еси нам в род и род. Аз рех: Господи, помилуй мя, исцели душу мою, яко согреших Тебе.

**Г**осподи, к Тебе прибегох, научи мя творити волю Твою, яко Ты еси Бог мой, яко у Тебе источник живота, во свете Твоем узрим свет. Пробави милость Твою ведущим Тя.

**С**вятый Боже, Святый Крепкий, Святый Безсмертный, помилуй нас. ***Трижды*.**

**Слава, и ныне:**

**С**вятый Безсмертный, помилуй нас.

***Таже высочайшим гласом* С**вятый Боже, Святый Крепкий, Святый Безсмертный, помилуй нас.